
Návrh


UZNESENIE 
NÁRODNEJ RADY SLOVENSKEJ REPUBLIKY


z ... 2024,

k prijatým bezpečnostným opatreniam na zaistenie bezpečnosti detí, pedagógov, nepedagogických zamestnancov a obyvateľov ohrozených vyhrážkami bombovými útokmi


Národná rada Slovenskej republiky:

A) dôrazne odsudzuje
všetky vyhrážky bombovými útokmi na školách a iných verejných budovách;
  
B) konštatuje,
že každá vyhrážka bombovej hrozby vyvoláva v obyvateľoch stres a obavy o svoj život a zdravie a obyvateľom a štátu spôsobuje množstvo komplikácií a neraz aj nezanedbateľných reálnych hospodárskych škôd; 

C) zdôrazňuje,
že v prípade vyhrážok bombových hrozieb školám sú hrozby adresované tým najzraniteľnejším a najviac ohrozeným členom spoločnosti, a to deťom a mládeži, pričom súčasne sa tým výrazne narúša a zasahuje do vyučovania a vzdelávacieho procesu detí a mládeže;  

D) dáva do pozornosti
fakt, že výhražné e-maily o bombových hrozbách boli adresované aj školám v Českej republike, pričom tamojšia polícia pracuje aj s verziou, že hromadné zastrašovanie verejnosti bombovými útokmi na školách sú prostriedkami hybridného pôsobenia a hybridnej vojny;

E) pripomína
záväzok vlády Slovenskej republiky deklarovaný aj v programovom vyhlásení vlády Slovenskej republiky na obdobie rokov 2023 – 2027 s názvom „Lepšie, pokojnejšie a bezpečnejšie žiť“, s cieľom chrániť bezpečnosť občanov; okrem iného aj pred informačnými nástrojmi hybridného pôsobenia;

F) žiada
vládu Slovenskej republiky, aby do 15 dní od prijatia tohto uznesenia doručila Národnej rade Slovenskej republiky:
· informáciu o prijatých ako aj plánovaných bezpečnostných a preventívnych opatreniach na ochranu života a zdravia detí, pedagógov, nepedagogických zamestnancov škôl a obyvateľov ohrozených vyhrážkami bombovým útokom,
· zoznam účinných opatrení, ktoré vláda Slovenskej republiky vykoná na zabezpečenie čo možno najplynulejšieho chodu vyučovania a vzdelávacieho procesu.


DÔVODOVÁ SPRÁVA

	Navrhuje sa prijatie uznesenia Národnou radou Slovenskej republiky, ktorým poslanci Národnej rady Slovenskej republiky žiadajú vládu Slovenskej republiky, aby predložila Národnej rade Slovenskej republiky informáciu o prijatých bezpečnostných opatreniach na zaistenie bezpečnosti detí, pedagógov, nepedagogických zamestnancov a obyvateľov v súvislosti s hrozbou bombových útokov.    
	Verejnosť a do nemalej miery aj orgány činné v trestnom konaní si za ostatné roky akoby zvykli a zžili sa so situáciou, keď páchateľ klamne informuje o umiestnení výbušniny vo verejnej budove. Vzhľadom na individuálny charakter takéhoto konania, častý zjavný motív (odročenie súdneho pojednávania) a doterajšiu prax (výbušnina sa v budovách súdov nenašla) sa nemožno zbaviť pocitu, že orgány činné v trestnom konaní predmetné konanie podceňujú. 
	Rozruch a skutočné obavy o život a zdravie vzbudili v ostatnom období až hromadné e-maily z mája tohto roka zaslané školám, v ktorých neznámy páchateľ informoval o bombových hrozbách na približne dvesto slovenských školách. 
	Tohtoročný začiatok školského roka je poznačený bezprecedentnou sériou nahlásených bombových útokov. Uznávajúc náročnosť vypátrania páchateľa je zarážajúce, že zodpovedné orgány po predošlých udalostiach a skúsenostiach do dnešného dňa neprijali, minimálne však neinformovali o prijatých bezpečnostných opatreniach a zárukách na zaistenie bezpečností detí a zníženia rizika opakovania takéhoto konania.  
	Verejnosť by mala mať istotu, že štát aktívne hľadá riešenia a prijíma opatrenia na zabezpečenie bezpečnosti svojich obyvateľov aj v prípade vzniku nových hrozieb a dokáže garantovať bezpečnosť pre svojich obyvateľov aj v dnešnom veľmi dynamickom prostredí.  
	Vzhľadom na vyššie uvedené skutočnosti je namieste zistiť aké bezpečnostné a preventívne opatrenia vláda Slovenskej republiky prijala a aké plánuje prijať na zaistenie bezpečnosti detí, pedagógov, nepedagogických zamestnancov a obyvateľov v súvislosti s opakovanými hrozbami bombových útokov.

 


